Geðstirð álft stöðvar umferð og hefur uppi ógnandi tilburði Fyrir hádegi í dag truflaði álft umferð á Akrafjallsvegi ( 51 ) skammt frá Litlu Fellsöxl í Hvalfjarðarsveit . Vegfarendur sem vitni urðu að háttarlagi álftarinnar sögðu þetta óvenjulegt þar sem álftin var ekki að verja unga eða aðra fugla . Sögðu hana hugsanlega mannvanann fugl eða að hún hafi orðið fyrir áreiti . „ Álftin stóð bara þarna á veginum og gekk fyrir bílana jafnvel þótt þeir reyndu að sveigja framhjá . Því urðu ökumenn að stöðva för og bíða þar til hún færði sig . Þá glefsaði hún í dekk á bílunum og hafði uppi ógnandi tilburði ef menn opnuðu bílhurðir og reyndu að nálgast hana . Hún var afar súr á svipinn , “ sagði Kristinn Aðalbjörnsson sem átti leið þarna um og ljósmyndaði tilburði álftarinnar . Kristinn segir að álftin trufli umferð og ef hún láti sig ekki hverfa muni vafalítið verða ekið á hana fljótlega . Þær viðbótarupplýsingar hafa fengist , eftir að fréttin birtist hér á vefnum fyrr í dag , að álftin sem um ræðir sé spök þriggja vetra gömul álft sem að einhverju leyti hafi alist upp á bæ í sveitinni . Hald manna er að hún hafi misskilið hlutverk sitt og haldi jafnvel að hún sé hundur , enda ber hegðun hennar hér að framan vott um að slíkt gæti verið raunin .